กรมบัญชีกลางไล่บี้เบิกงบตำบล5ล้าน
กรมบัญชีกลางเดินหน้ามาตรการส่งเสริมความเป็นอยู่ระดับตำบลละ 5 ล้านบาท ก่อหนี้ผูกพันได้ทันตาม นโยบายรัฐ
8 เม.ย. 2559

กรมบัญชีกลางเดินหน้ามาตรการส่งเสริมความเป็นอยู่ระดับตำบลละ 5 ล้านบาท ก่อหนี้ผูกพันได้ทันตาม นโยบายรัฐ
นายมนัส แจ่มเวหา อธิบดีกรมบัญชีกลาง เปิดเผยว่า เจ้าหน้าที่สำนักงานคลังเขตและสำนักงานคลังจังหวัด รายงานต่อกรมบัญชีกลาง ว่า เมื่อวันที่ 31 มี.ค.ที่ผ่านมา เจ้าหน้าที่ทุกคนได้เร่งทำการจัดซื้อจัดจ้างโครงการลงทุนกันทุกจังหวัด เพื่อให้เป็นไปตามนโยบายของรัฐบาล โดยเฉพาะมาตรการส่งเสริมความเป็นอยู่ระดับตำบล ตำบลละ 5 ล้านบาท  ซึ่งกรมบัญชีกลางได้กำชับให้สำนักงานคลังเขต 1-9 และสำนักงานคลังจังหวัดทั่วประเทศ เร่งสำนักงานจังหวัดจัดทำการเบิกจ่ายให้เสร็จทันตามกำหนด
ทั้งนี้ จังหวัดที่มีการเบิกจ่ายได้ มากที่สุด 3 ลำดับแรก คือ 1.จ.นราธิวาส เบิกได้ 382 ล้านบาท หรือคิดเป็น 99.26% 2.จ.สกลนคร เบิกได้ 604 ล้านบาท หรือคิดเป็น 96.77% และ 3.จ.เชียงราย เบิกได้ 590 ล้านบาท หรือคิดเป็น 95.25%
สำหรับโครงการมาตรการส่งเสริมความเป็นอยู่ระดับตำบลละ 5 ล้านบาท วงเงินรวม 3.64 หมื่นล้านบาท จากข้อมูล ณ วันที่ 31 มี.ค. ได้รับอนุมัติจัดสรรงบประมาณแล้ว 1.21 แสนโครงการ ก่อหนี้ผูกพันแล้ว 3.46 หมื่นล้านบาท หรือคิดเป็น 94.89% เบิกจ่ายได้แล้ว 2.03 หมื่นล้านบาท หรือคิดเป็น 55.85%
"การดำเนินงานตามแผนนโยบาย บุคลากรของกรมบัญชีกลางใช้กลยุทธ์หลากหลายวิธี ทั้งประสานงานในระดับอำเภอและจังหวัดต่างๆ มีการประชุมติดตามงาน เพื่อรับฟังปัญหา อุปสรรค และร่วมกันแก้ไขปัญหาโดยทุกคนเร่งทำงานกันทุกวันแม้แต่วันเสาร์และอาทิตย์ สามารถปฏิบัติงานได้ตามที่ตั้งเป้าหมายไว้ทุกจังหวัด หลังจากนี้จะมีเม็ดเงินเพื่อลงไปกระตุ้นเศรษฐกิจได้อีกทางหนึ่ง" นายมนัส กล่าว
ก่อนหน้านี้ กรมบัญชีกลางได้ประกาศขยายระยะเวลากำหนดวงเงินวิธีการจัดหาพัสดุของส่วนราชการตามระเบียบสำนักนายกรัฐมนตรี จากวันที่ 28  ส.ค. 2558 ออกไปจนถึงวันที่ 30 ก.ย. 2559